ગુજરાત રાજ્યની સૌથી મોટી અને સુરક્ષિત ગણાતી સાબરમતી જેલમાં મધરાત્રે ગેરકાયદે એન્ટ્રી પછી ડ્રગ્સ-મર્ડર કેસના ત્રણ આરોપીઓની મીટિંગ થઈ..! જેલમાં કેદીઓને નિશ્ચિત સમયે તેની બેરેક બહાર પણ નીકળવાની છૂટ હોતી નથી. પણ, એક વ્યક્તિએ મધરાતે ગેરકાયદે એન્ટ્રી મેળવીને ડ્રગ્સકાંડના એક અને હત્યા કેસના બીજા એક આરોપી સાથે મીટિંગ યોજી હતી! ગત તા. 13ના રાત્રે 11-30 વાગ્યાથી અડધા કલાક સુધી ‘ક્રિમિનલ્સ મીટ’ની ઘટના કયા સંજોગોમાં બની? તેની તપાસ ક્રાઈમ બ્રાન્ચે શરૂ કરી છે. જેલમાં નથી તેવા જસ્મિન નામના વ્યક્તિ માટે મોડી રાતે જેલના દરવાજા ખુલ્યાં હતાં. જડતી વગર જ જસ્મીન જેલમાં ગયો, 35 મિનિટ રોકાયો ને બહાર પણ આવ્યો હતો.